THCOM บวกเกือบ 5% เสี่ยงโดนขาย หลังวิ่งทะลุเป้า 12 บ.
THCOM บวกเกือบ 5% แตะ 13.90 บ. วิ่งทะลุเป้าพื้นฐาน 12 บ. โบรกชี้ราคาพุ่งขานรับประเด็นประมูลวงโคจรดาวเทียมไปมากแล้ว เตือนระวังเจอแรงเทขาย
THCOM บวกเกือบ 5% ระวังแรงเทขาย หลังราคาวิ่งทะลุเป้าพื้นฐาน 12 บ.
26 ธ.ค. 2565

ผู้สื่อข่าวรายงานว่า วันนี้ (26 ธ.ค.65) ราคาหุ้นบริษัท ไทยคม จำกัด (มหาชน) หรือ THCOM ล่าสุด ณ เวลา 15:31 น.อยู่ที่ระดับ 13.90 บาท บวก 0.60 หรือ 4.51% สูงสุดที่ระดับ 14.10 บาท ต่ำสุดที่ระดับ 13.40 บาท ด้วยมูลค่าซื้อขาย 479.30 ล้านบาท

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า หุ้น THCOM ปรับตัวขึ้นมาเกินกว่าราคาเหมาะสมที่หลายโบรกเกอร์ให้ไว้ เพราะมีแรงเก็งกำไรการประมูลวงโคจรดาวเทียม ยิ่งใกล้วันประมูลก็จะมีแรงเก็งกำไรเข้ามาก และเชื่อว่าคงไม่มีใครสู้แข่งกับ THCOM
นอกจากนี้ THCOM จะอยู่ภายใต้ของบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF หลังเข้าเทคโอเวอร์ ก็น่าจะมีธุรกิจใหม่ ซึ่งเชื่อว่า GULF น่าจะมีการ Synergy ธุรกิจให้เห็น
อย่างไรก็ตามทางฝ่ายวิจัย ไม่แนะนำเชิงพื้นฐาน เพราะอัพไซด์ไม่มีแล้ว น่าจะเป็นแรงเก็งกำไรก่อนประมูล ระวังพอเริ่มประมูลราคาจะลง เพราะดาวเทียมดวงใหม่ใช้เวลาสร้าง 2 ปีกว่าจะมีรายได้ใหม่ ทั้งนี้ฝ่ายวิจัย ให้ราคาเป้าหมาย THCOM ที่ 12.00 บาท ในปี 66
 